text: Fløj uden tilladelse
  27 maj 2010 kl. 16.10
  Den 48-årige mand, der i dag styrtede ned nær Lunderskov, havde ikke certifikat til den flytype, han styrtede ned i.
  Svære skader og brud på både arme og ben. En 48-årig hobby-pilot styrtede her til morgen ned på en mark i Ferup nær Lunderskov i et ultralet fly, selvom han havde masser af flyveerfaring. Manden havde dog ikke det rette certifikat til den type fly, som han var på vingerne i.
  Den 48-årige havde tidligere taget et klasse B-certifikat, men maskinen, han fløj i krævede et klasse A-certifikat. Og det havde han aldrig fået. Det oplyser Dansk UltraLet Flyve Union (DULFO) i dag til TV SYD.
  Det kræver 15 timers flyvning med instruktør at få klasse A-certifikatet, og de 15 timer havde manden heller aldrig modtaget. Hobby-piloten ligger nu indlagt på Kolding Sygehus. Han er udenfor livsfare, men blev indlagt med kvæstelser i hovedet, brud på arme og ben samt smerter i bryst og ryg. 
  Hør mere om historien i aftenens udsendelse af TV SYD.
  